**NACIONALINIO MIŠKŲ SUSITARIMO GAIRIŲ TIKSLINIMO DARBO GRUPĖS SUSITIKIMO
APIBENDRINIMAS**

2021 m. gegužės 21 d.

**Susitikimo laikas ir vieta:** 2021 m. gegužės 21 d., 9.00-10.15 val., Teams platformoje.

**Susitikimo dalyviai**: *D. Augutis*, aplinkos viceministras, *I. Blaževičė*, VšĮ „Domus solis“ projektų vadovė, *N. Kupstaitis*, Aplinkos ministerijos Miškų politikos grupės vadovas, *R. Lapinskas*, Žaliosios politikos instituto direktorius, *D. Lukminė*, LAMMC Miškų instituto darbuotoja (mokslininkė), *L. Paškevičiūtė*, Aplinkosaugos koalicijos pirmininkė, *M. Peldavičiūtė*, Asociacijos „Gyvo žalio“ vadovė, *A. Urbis*, Vakarų Lietuvos medienos perdirbėjų ir eksportuotojų asociacijos valdybos pirmininkas, L. Šleinotaitė-Kalėdė, UAB „Ekokonsultacijos“ direktorė, *A. Valainė*, Aplinkos ministerijos Miškų politikos grupės vyr. specialistė, *S. Kadziauskas*, Aplinkos ministerijos Miškų politikos grupės vyr. specialistas.

**Darbotvarkė:**

1. Nusistatyti gairių ribas.
2. Vieno iš etapų tikslinamieji klausimai.
3. Pristatymas KG.

Susitikimo įžangoje buvo aptariama darbotvarkė dėl gairių ribų, jų turinio, detalumo ir termino, kada jas reikia turėti. Taip pat buvo keliamas klausimas, kas 05-24 Koordinacinei grupei (toliau – KD) pristatys darbo rezultatus.

**1. Nusistatyti gairių ribas.**

Tikslas – nusistatyti gairių turinį, detalumą ir pereiti prie tikslinimo. Turinio suformulavimas būtų kaip pavyzdinis darbas tolimesnėms gairių tikslinimo dalims.

L. Paškevičiūtė pasisakė, kad trūksta tikslumo kaip per visą procesą yra gaunamas rezultatas. Dabartiniame gairių variante yra perteklinių dalykų, ne visada aišku kas ir kada yra fiksuojama.

A. Urbys pristatė savo siūlymus gairių tikslinimui.

Po pristatymo buvo išsakytos mintys:

R. Lapinskas pasisakė, kad dabartinis detalumas tinkamas ir pasiūlė susitarti ar einame į turinio plėtimą ar ne.

D. Augučiui kilo klausimas ar šiame dokumente būtina nurodyti metodologiją.

D. Lukminė pritarė turiniui ir pasisakė, kad viską galima trumpai ir aiškiai įvardinti.

N. Kupstaitis pasiūlė laibai neišplėsti gairių turinio, kad jis būtų lengvai skaitomas ir suprantamas visiems, taip pat reikia išvengti gairių turinyje dubliavimosi.

Po įvykusios diskusijos sutarta, kad po kiekvieno etapo turi būti gaunamas rezultatas.

**2. Vieno iš etapų tikslinamieji klausimai.**

Buvo keliamas klausimas dėl kylančių rizikų NMS gairių tikslinimo etape.

R. Lapinskas pristatė savo siūlymus gairių tikslinimui, kad būtina akcentuoti bendrakūros principus ir kad šiame dokumente atsispindėtų sprendimo priėmimo būdai, akcentuojant, kad sutarimas yra esminis sprendimų priėmimo būdas.

N. Kupstaitis pasisakė, kad yra rizikų, jog plečiantis proceso aprašyme, tai pareikalaus daugiau diskusijų ir procesas išsitemps laike dėl to gairių tikslinimas eis lygiagrečiai su NMS procesu.

R. Lapinskas ir A. Urbys pasisakė, kad gairėse negalima palikti neaiškumų ir jų tikslinimas gali eiti kartu su NMS procesu.

*Sutarta:* senąjį gairių turinį sukelti į naują formą integruojant pateiktus pasiūlymus.

**3. Pristatymas KG.**

Buvo iškeltas klausimas, kas bus pristatoma ateinančiame KG (05-24) susitikime, kokie sprendiniai bus pristatomi, kas iš gairių tikslinimo grupės pristatys visus sprendimus.

D. Lukminė pasiulė KG pristatyti, kad yra naujas gairių turinys ir, kad gairių tikslinimo grupė ties juo apsistojo.

R. Lapinskas siūlo KG pristatyti žodžiu nuveiktus darbus. O pilna apimtimi pristatyti gairių turinį, kai bus galutinis rezultatas.

Kilo diskusija dėl sektorinių grupių formavimo.

N. Kupstaitis pasisakė, kad pirmadienį KG turėtų nuspręsti kaip bus formuojamos sektorinės grupės ir priimtą sprendimą integruoti į gaires.

D. Lukminė pasiūlė, kad galima suformuoti apibrėžimą dėl sektorinės grupės ir jį pateikti svarstyti KG.

R. Lapinskas siūlo, kad KG susitikimo metu kažkas iš gairių tikslinimo grupės turi aiškiai ištransliuoti, kas yra sektorinė grupė, nes šiuo metu nėra tikslaus sutarimo ir informuoti, kad gairės dar yra nesuformuluotos pilna apimtimi.

Tarp grupės narių įvyko balsavimas ir buvo sutarta, kad L. Paškevičiūtė ir D. Lukminė trumpai informuos KG, kad ši gairių tikslinimo grupė būtų ilgesnio laikotarpio grupė ir trumpai pristatytų procesą, nesileidžiant į turinio detalumą.